Middeweg dalk moontlik vir ekspats se taks | Netwerk24
Middeweg dalk moontlik vir ekspats se taks
Deur Francois Williams 11 September 2017 13:02
Suid-Afrikaners wat oorsee werk is redelik bekommerd oor die staat se plan om hul belastingkwytskelding weg te neem.
Die prokureur wat optree namens 'n groot groep Suid-Afrikaners wat in die buiteland werk, is optimisties dat 'n werklik konsulterende uitslag moontlik is wat betref die tesourie se planne om 'n gewilde belastingkwytskelding weg te vat.
Baie van die kommer wat Suid-Afrikaners in die buiteland oor die impak van dié planne uitgespreek het, is deur die nasionale tesourie bestudeer en oor baie van die punte het die tesourie toegegee dat dit geldig is, het Jerry Botha, besturende vennoot van Tax Consulting SA, in 'n verklaring gesê.
Volgens hom het die tesourie verskeie opsies voorgestel wat die beoogde wysigings aan die belastingwetgewing kan versag en wat volgens Botha ver kan vorder om van die vrese van die Expatriate Petition Group, 'n aksiegroep van werkende Suid-Afrikaners in die buiteland, te besweer.
Die tesourie en die Suid-Afrikaanse Inkomstediens (SAID) gaan vandeesweek by die parlement se staande komitee oor finansies verslag doen oor die kommentaar wat tot dusver op sy wetswysigingsvoorstelle ontvang is en wat hulle daarvan dink.
Van die opsies wat oorweeg word, is om die huidige tydperk van 183 dae waarin iemand per jaar in die buiteland kan werk sonder om belasting op die inkomste hoef te betaal, te verleng, of om verdienste wat oorsee verdien is tot op 'n sekere bedrag kwyt te skeld van
Jerry Botha, besturende vennoot van Tax Consulting SA.
Tans hoef Suid-Afrikaners wat langer as 183 dae per jaar in die buiteland werk, nie belasting te betaal op daardie inkomste nie, en die tesourie wil dié vrystelling ingevolge sy huidige wysigingsvoorstelle bloot wegvat.
Waar Suid-Afrikaners wel in die buitelandse jurisdiksie belasting betaal, stel die tesourie voor dat hulle dit as 'n belastingkrediet kan terugeis. Die buitelandse werkers kla egter dat die proses om bewyse van buitelandse belasting te kry, in te dien en dan te wag op terugbetaling, tans tot so lank as twee jaar kan duur.
Botha sê die voorgestelde wysigings het aansienlike stres en paniek onder Suid-Afrikaners in die buiteland veroorsaak, maar hy vind dit "bemoedigend dat die tesourie 'n goed-oorwoë middeweg soek".
Hy sê werksessies wat verlede week in Midrand met die tesourie gehou is, was baie opbouend.
Ruaan van Eeden, besturende direkteur: belasting en valutabeheer by die Geneva Management Group, sê die tesourie sal mooi moet dink
Ruaan van Eeden van die Geneva Management Group.
hoe om die wetswysigings reg te kry om onbedoelde gevolge te vermy.
" 'n Volstrekte verwydering van die kwytskelding kan lei tot onbedoelde gevolge wat 'n wesenlike uitwerking op sommige Suid-Afrikaanse burgers en op toekomstige belastinginkomste kan hê."
Van Eeden meen die tesourie bevind hom in 'n moeilike situasie want hy moet skuiwergate in belastingwetgewing toemaak sonder om groot skade aan ander dele van die ekonomie aan te rig.